29.8.2022
EL
Επίσημη Εφημερίδα της Ευρωπαϊκής Ένωσης
C 326/7
Αίτηση προδικαστικής αποφάσεως την οποία υπέβαλε το Fővárosi Törvényszék (Ουγγαρία) στις 12 Μαΐου 2022 — GE Infrastructure Hungary Holding Kft. κατά Nemzeti Adó- és Vámhivatal Fellebbviteli Igazgatósága (Υπόθεση C-318/22) (2022/C 326/10) Γλώσσα διαδικασίας: η ουγγρική Αιτούν δικαστήριο Fővárosi Törvényszék Διάδικοι στην υπόθεση της κύριας δίκης Προσφεύγουσα: GE Infrastructure Hungary Holding Kft.
Καθής: Nemzeti Adó- és Vámhivatal Fellebbviteli Igazgatósága Προδικαστικά ερωτήματα 1) Συνάδει με την αιτιολογική σκέψη 2 και με το άρθρο 1, στοιχείο α', της οδηγίας 2009/133/ΕΚ του Συμβουλίου (1), της 19ης Οκτωβρίου 2009, σχετικά με το κοινό φορολογικό καθεστώς το εφαρμοστέο στις συγχωνεύσεις, διασπάσεις, μερικές διασπάσεις, εισφορές ενεργητικού και ανταλλαγές μετοχών που αφορούν εταιρείες διαφορετικών κρατών μελών καθώς και με τη μεταφορά της καταστατικής έδρας μιας SE ή μιας SCE από ένα κράτος μέλος σε άλλο (στο εξής: οδηγία), εθνική νομοθεσία (ή διάταξη) ή η ερμηνεία και η εφαρμογή στην πράξη της νομοθεσίας (ή της διάταξης) αυτής, με βάση την οποία η οδηγία δεν διέπει τις ενδοκρατικές μετατροπές, αλλά μόνο τις διεθνείς και διασυνοριακές μετατροπές, λαμβανομένου υπόψη του γεγονότος ότι οι διατάξεις της μεταφέρθηκαν στο εθνικό δίκαιο με τον a társasági adóról és osztalékadóról szóló 1996. évi LXXXI.
törvény (νόμο LXXXI του 1996, περί φόρου εταιριών και φόρου μερισμάτων· στο εξής: νόμος περί φόρου εταιριών), κατά τρόπον ώστε, μολονότι το δίκαιο της Ένωσης δεν ρυθμίζει ευθέως το ζήτημα αυτό, ο εθνικός νομοθέτης προέβλεψε στο άρθρο 31, παράγραφος 1, στοιχείο a, του νόμου αυτού ότι αποσκοπεί στη μεταφορά των πράξεων του δικαίου της Ένωσης, μεταξύ άλλων δε και της οδηγίας; 2) Συνάδει με το άρθρο 8, παράγραφος 2, της οδηγίας εθνική νομοθεσία (ή διάταξη) ή η ερμηνεία και η εφαρμογή στην πράξη της νομοθεσίας (ή της διάταξης) αυτής με βάση την οποία, στο πλαίσιο μερικής διάσπασης επιχειρήσεων εγκατεστημένων στο ίδιο κράτος μέλος, ο εταίρος της εισφέρουσας εταιρίας υποχρεούται να μειώσει την ονομαστική αξία της συμμετοχής του στην εισφέρουσα εταιρία (καλυφθέν κεφάλαιο της εισφέρουσας εταιρίας), προκειμένου να μειώσει στα λογιστικά βιβλία την αξία της συμμετοχής του (των εταιρικών μεριδίων του) στην εισφέρουσα εταιρία, καθόσον μια τέτοια μείωση της λογιστικής αξίας απαιτείται από τη φορολογική αρχή ως προϋπόθεση για να τύχει ο εταίρος της εισφέρουσας εταιρίας της φορολογικής μεταχείρισης που προβλέπεται στο άρθρο 8, παράγραφος 2, της οδηγίας, ακόμη και στην περίπτωση που η μερική διάσπαση συνεπάγεται ζημίες γι’ αυτόν; 3) Συνάδει με το άρθρο 8, παράγραφος 2, της οδηγίας εθνική νομοθεσία (ή διάταξη) ή η ερμηνεία και η εφαρμογή στην πράξη της νομοθεσίας (ή της διάταξης) αυτής σύμφωνα με την οποία η φορολογική μεταχείριση που προβλέπεται στο άρθρο αυτό σχετικά με τον φόρο εταιριών δεν ισχύει σε περίπτωση μερικής διάσπασης, όταν η εν λόγω εισφέρουσα εταιρία είναι μονοπρόσωπη εμπορική εταιρία, δηλαδή, όταν ως αποτέλεσμα της μερικής διάσπασης το ιδρυτικό μέλος της εισφέρουσας εταιρίας διατηρεί αμετάβλητο το 100 % του εταιρικού του μεριδίου στην εταιρία αυτή ή όταν το καλυφθέν κεφάλαιο της εισφέρουσας εμπορικής εταιρίας παραμένει αμετάβλητο; (1)
ΕΕ 2009, L 310, σ.
34.
Αίτηση προδικαστικής αποφάσεως την οποία υπέβαλε το Cour d’appel de Bruxelles (Βέλγιο) στις 20 Μαΐου 2022 — Ligue des droits humains ASBL, BA κατά L'organe de contrôle de l’information policière (Υπόθεση C-333/22) (2022/C 326/11) Γλώσσα διαδικασίας: η γαλλική Αιτούν δικαστήριο Cour d’appel de Bruxelles